– Хаац, дан хьайна луъург де, вуьшта, оцу Ивана хьоьга аьлларг лаа-м ца аьллий хаьа суна… Ткъа хьо хIуманна сацам бан хьуьнар доцуш вуйла а хаьа. КIеда сту санна, лелла везаш ву-кх хIора хIуманна тIехь а. «ЭхI, ма дика ца элира ас и, – дагатесира Сепетана ша арайолуш. – Цхьаъ хилахь, яллалц дагахьбаллам лаьттар бу. Экха санна, шен дохнах ца летало-кх и. Цуьнан хIун бехк бу?» Ткъа ша дог кхиъна яьлла яра: Иванан леларо, ша-шавис-висинчохь цо дохучу синоша, хьийзочу коьрто, кхо-диъ де хьалха дуьйна а вочунна тIехь сацийнера ойла. Мацалла доьлхучу берийн суьрташ дара цунна хьалхахIуьттуш. Ткъа уьш исс дара, воккхахволу кIант Эла хIинцца зуда ялориг хила гIерташ аволуш. Жимахйолчу йоьIан кхо шо а ца дуьзxadнера. Царна кховдо хIума лаха араиккхина яра и.